Stor færdselsrazzia i Nordjylland i dag. Politi og Rådet for Større Dæksikkerhed tjekker blandt andet dæk.

1,6 mm. Så dybt skal dit dækmønster være, for at overholde lovens krav. Men ifølge Rådet for Større Dæksikkerhed, er det endda lige i underkanten. - Vi anbefaler mindst 3 mm for at være på den sikre side, forklarer Jan Aaen, der er en af kontrollanterne ved dagens razzia. I løbet af onsdag formiddag forventer politiet at få kontrolleret mere end 200 biler. Politiet som vinker bilerne ind, foretager først et såkaldt §77 eftersyn. Herefter er det frivilligt for bilisterne, om de bagefter vil have et dæktjek og gode råd fra Rådet for Dæksikkerheds kontrollanter på rastepladsen. - Vi laver først en samlet kontrol af fører og køretøj og har vi ikke noget at bemærke, anbefaler vi bilisterne at tage imod tilbuddet om tjek af mønster og dæktryk hos brancheorganisationens kontrollanter. Og det er der heldigvis rigtigt mange som tager imod med et smil, siger operativ leder af færdselspolitiet Claus Kjær Pedersen I løbet af den første halve time af razziaen var mere end 100 bilister igennem tjek. Politiet skrev kun få mindre bøder og dækkontrollanterne var meget tilfredse med tilstanden af nordjydernes dæk.